Апхуэдэ зэхэсхакъым
АнэдэлъхубзэкIэ къыдэкI газетым дэ дыхуэмеймэ, хэт хуейр?!
Инстаграмым и kbr.tut напэкIуэцIым иджыблагъэ къралъхьащ анэдэлъхубзэкIэ къыдэкI газетхэм Iэ тридзэну хуэмей гуэрым и тхыгъэ.
«Щэбэт щIыхьэхухэмрэ кIэ зимыIэ дауэдапщэхэмрэ залымыгъэкIэ дызэрыхагъэтым къищынэмыщIыжа, игъащIэкIэ дызыхуэмей газетхэм Iэ трыдагъадзэ. Дызытепсэлъыхь газетхэм псоми ярытыр зыщ, зэIэпахыу, зэрадзэкIыурэ къытрадзам хуэдэу. Ар зыми фIэщIэщыгъуэкъым, сыту жыпIэмэ, ар- дыдэр телевиденэми радиоми къат. ЦIыхухэм яфIэфIу газетым Iэ традзэ- ну хуеймэ, щIалэгъуалэ куэду лэжьа- пIэ кърыращтэ, щIэщыгъуэ хрыралъ-хьэ Iуэхум. Ауэ, залымыгъэ къыдахакъэ, сом 500-м щIигъу етту теддзэ газетыр сэ си щхьэкIэ сфIэгъэщIэгъуэнкъым, сом мини 10-15 фIэкI къэзымылэжьхэм дежкIи ар ахъшэшхуэщ. ФыкъэувыIэжыну и чэзутэкъэ?!», — етх зи цIэр къизымыIуэм.
«Адыгэ псалъэ» газетым къыбгъэдэкIыу хъыбар фыдогъащIэ: залымыгъэкIэ ди газетыр зэрытрывагъадзэм зыри хэтщIыкIыркъым, апхуэдэ унафэ дэ къыдбгъэдэкIыркъым. Iуэхур зэхэдгъэкIынущ, залымыгъэкIэ «Адыгэ псалъэр» щытрагъадзэр къатщIэмэ. Аращи, зыкъэдвгъащIэ.
«Адыгэ псалъэр» зи унагъуэ илъхэр зи анэдэлъхубзэр, хабзэр, тхыдэр фIы-уэ зылъагъухэращ. Абы къыдэкIуэуи къыхэдгъэщыну ди гуапэт, КъБР-м и Парламентымрэ Правительствэмрэ къыдагъэкI газетхэм я къалэным зэрыхыхьэр къэрал къулыкъущIапIэхэм я лэжьыгъэр къэдгъэлъэгъуэныр. КъищынэмыщIауэ, ди щэнхабзэм, тхы- дэм, щIыуэпсым, ди щыIэкIэ-псэукIэм, литературэм, гъуазджэм теухуа тхыгъэ гъэщIэгъуэнхэр адыгэбзэкIэ зэрытеддзэм ди бзэр къехъумэ. Дэри яужь дитщ газет къыдэкIыгъуэ къэс гъэщIэгъуэн зэрытщIыным.
ЗэрыгурыIуэгъуэщи, «мыарэзым» жэуап езытыжын куэд къыкъуэкIащ. «АнэдэлъхубзэмкIэ къызэрыдэкI закъуэм щхьэкIэ зэпымычу Iэ тебдзэ хъунщ зи гугъу фщIы газетым. Си щхьэкIэ, сытым дежи «Адыгэ псалъэм» Iэ тызодзэ, си унагъуэм илъ- мэ, си сабийхэм я нэ къыфIэнэу стIолым телъмэ си гуапэу», «Ди бзэкIэ къыдэкI газетым дэ дыхуэмеижмэ, хэт хуеин фи гугъэр?», «Сропагэ, си лъэпкъ мащIэм и бзэкIэ къыдэкI газетхэмрэ журналхэмрэ зэрыщыIэм. КъызгурыIуэркъым ущIэмыарэзыр, залымыгъэкIэ зыгуэрым Iэ трагъэдзауи зэи зэхэсхакъым!», — иратащ абы жэуап.
Дыгулыбгъу Хьэзрэт.
